Title: พระราชกฤษฎีกาให้เลือกตั้งสมาชิกสภากรุงเทพมหานครและผู้ว่าราชการ กรุงเทพมหานคร พ.ศ. 2528

พระราชกฤษฎีกา
ให้เลือกตั้งสมาชิกสภากรุงเทพมหานครและผู้ว่าราชการ
กรุงเทพมหานคร
พ.ศ. ๒๕๒๘

ภูมิพลอดุลยเดช
ป.ร.
ให้ไว้ ณ วันที่
๒๕ กันยายน พ.ศ. ๒๕๒๘
เป็นปีที่ ๔๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรให้มีการเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร

อาศัยอำนาจตามความในมาตรา ๑๕๙ ของรัฐธรรมนูญแห่งราชอาณาจักรไทย
ประกอบกับมาตรา ๑๑ วรรคหนึ่ง และมาตรา ๔๔ วรรคสอง
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาให้เลือกตั้งสมาชิกสภากรุงเทพมหานครและผู้ว่าราชการกรุงเทพมหานคร พ.ศ.
๒๕๒๘

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้มีการเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร ตามความในมาตรา ๑๒๗ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘

มาตรา ๔  ให้กำหนดวันที่
๑๔ พฤศจิกายน พ.ศ. ๒๕๒๘ เป็นวันเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร

มาตรา ๕  ระยะเวลารับสมัครผู้สมัครรับเลือกตั้งเป็นสมาชิกสภากรุงเทพมหานคร
ให้เริ่มตั้งแต่วันที่ ๑ ตุลาคม พ.ศ. ๒๕๒๘ ถึงวันที่ ๗ ตุลาคม พ.ศ. ๒๕๒๘ เว้นวันหยุดราชการ
ระยะเวลารับสมัครผู้สมัครรับเลือกตั้งเป็นผู้ว่าราชการกรุงเทพมหานคร
ให้เริ่มตั้งแต่วันที่ ๓๐ กันยายน พ.ศ. ๒๕๒๘ ถึงวันที่
๔ ตุลาคม พ.ศ. ๒๕๒๘

มาตรา ๖  ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ ได้มีผลใช้บังคับ เมื่อวันที่ ๑ กันยายน พ.ศ. ๒๕๒๘ และมาตรา ๑๒๗ แห่งพระราชบัญญัติดังกล่าวบัญญัติให้ดำเนินการเลือกตั้งสมาชิกสภากรุงเทพมหานครและผู้ว่าราชการกรุงเทพมหานครให้เสร็จสิ้นภายในเก้าสิบวันนับแต่วันที่พระราชบัญญัติดังกล่าวใช้บังคับ
ประกอบกับมาตรา ๑๑ วรรคหนึ่ง และมาตรา ๔๔ วรรคสอง แห่งพระราชบัญญัติดังกล่าวบัญญัติให้การเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร
จะกระทำได้เมื่อได้มีพระราชกฤษฎีกากำหนดให้มีการเลือกตั้งแล้ว และในพระราชกฤษฎีกานั้นให้ระบุวันเลือกตั้งและระยะเวลารับสมัครเลือกตั้งด้วย  จึงจำเป็นต้องตราพระราชกฤษฎีกานี้

สายสัมพันธ์/ปรับปรุง
๑ กรกฎาคม ๒๕๖๓

อรญา/ตรวจ
๑๕ กรกฎาคม ๒๕๖๓

[๑] ราชกิจจานุเบกษา
เล่ม ๑๐๒/ตอนที่ ๑๓๕/ฉบับพิเศษ หน้า ๑/๒๗ กันยายน ๒๕๒๘